**Sezóna pretekov do vrchu úspešne odštartovaná**

**Orechová Potôň, 1. apríl 2023 – Úvodné podujatie oficiálnych majstrovstiev Slovenska pretekov automobilov do vrchu pod názvom HILL CLIMB RACE SLOVAKIA RING úspešne odštartovalo v uzavretom areáli okruhu SLOVAKIA RING. Najrýchlejším jazdcom sa počas dvoch pretekov sobotného súťažného dňa stal podľa očakávaní Martin Juhás z tímu Ambruz Racing.**

Na dvojpreteky majstrovstiev Slovenska, medzinárodných majstrovstiev Slovenska, majstrovstiev Slovenska historických automobilov do vrchu a Slovenského kopcového pohára sa prihlásilo celkovo 44 účastníkov. Na štart sa nakoniec postavilo a odštartovalo 43 pretekárov prevažne zo Slovenska.

Súťažný deň sa niesol v duchu slnečného, príjemného ale veterného počasia. Studený asfalt a len nakrátko zahriate pneumatiky mali za následok viacero šmykov či nedokončených jázd jednotlivcov. Tí mali k dispozícii celkovo 8 jázd – 3 tréningové a 5 súťažných.

Najrýchlejším jazdcom prvých pretekov sa spomedzi všetkých zúčastnených stal **Martin Juhás z Ambruz Racing tímu** jazdiaceho na osvedčenej formule **Lola B02/50** s nezameniteľným zvukom trojlitrového osemvalca. Trať dlhú 3200m vo svojej druhej súťažnej jazde zdolal za 1min 19,538s. Druhým v poradí **bol Čech Josef Hlavinka ml. z AACR Hlavinka Motorsport Czech tímu jazdiacom na monoposte Gloria C8F** a tretie miesto obsadil, v tejto súťažnej disciplíne premiérovo štartujúci, **Maťo Homola z BRP Motorsport tímu na svojom pretekárskom Hyundai i30N TCR**. Uvedené poradie sa nemenilo ani v druhých pretekoch po súčte dvoch najrýchlejších súťažných jázd. Najlepší čas druhých pretekov patril opäť **Martinovi Juhásovi**, ktorý ho vo svojej poslednej jazde vylepšil skoro o 2s a stanovil nový rekord s hodnotou 1min 17,634.

V triede **historikov** si počas oboch pretekov najlepšie počínal **Miloš Zmeškal na Ralt 032** pred Františkom Kmeťom na Metalexe MTX-1-03 a Marcelom Beníkom na BMW 2002ti.

V rámci **Slovenského kopcového pohára** boli v celkovom hodnotení prvých pretekoch najrýchlejšími **Samuel Leitman na Seate Leon**, nasledovali ho Martin Vyletelka na Honde Civic Typer-R a Adam Páleník na Honde Civic. V druhých pretekoch boli najrýchlejšími opäť Samuel Leitman na Seate Leon pred Michalom Krížom na Honde Civic VTi a Martinom Vyletelkom na Honde Civic Type-R.

Podujatie bolo prístupné aj pre divákov s voľným vstupom na otvorené tribúny, ako aj do paddocku s pretekárskymi autami.

Viac informácii a kompletné výsledky **všetkých kategórii** sú dostupné na web stránke:

<https://slovakiaring.sk/sk/msr-preteky-automobilov-do-vrchu-2023>

*\*\*\**

***Okruh SLOVAKIA RING / Areál SLOVAKIA RING***

*SLOVAKIA RING je profesionálny pretekársky okruh s licenciou FIA 2. stupňa, jediný svojho druhu na Slovensku. S celkovou dĺžkou 5 922 m sa radí medzi najdlhšie v Európe. Kvalitatívnymi a bezpečnostnými parametrami vytvára okruh zázemie nielen pre prestížne svetové šampionáty pod hlavičkou FIA. Od roku 2010 prináša podujatia pre profesionálnych jazdcov, amatérov aj širokú verejnosť.*

*SLOVAKIA RING v Orechovej Potôni predstavuje jedinečný areál na Slovensku. Na jednom mieste ponúka možnosť jazdiť na motoristickom okruhu, zdokonaliť sa v škole bezpečnej jazdy, vyskúšať si off-road jazdu vo vynovenom areáli a užiť si relax v hoteli. Súčasťou širšieho areálu je aj nový* ***Malkia Park****, útočisko pre exotické zvieratá, otvorený aj pre verejnosť. Pre všetkých, ktorí si chcú preveriť a zdokonaliť svoje jazdecké zručnosti či už na aute alebo motocykle, je pripravené profesionálne* ***CENTRUM BEZPEČNEJ JAZDY*** *s najmodernejším tréningovým cvičiskom v strednej Európe. Po aktívnom výkone si môžete dopriať výdatný obed či večeru v reštaurácii Ring a* ***Hoteli Ring\*\*\*****, ktorý ponúka komfortné ubytovanie a wellness centrum so saunami a bazénom. V areáli nájdete tiež off-roadový polygón, Vojenské múzeum a najnovším prírastkom je špičkové* ***Slovenské motokárové centrum.***

**Ďalšie informácie:**

|  |  |
| --- | --- |
| Peter PeczeMarketing Director, SLOVAKIA RINGmobil: +421 911 423 134e-mail: pecze@slovakiaring.sk |  |